<classify> MFANYAKAZI wa Benki ya CRDB, Joseph Ndulu amefikishwa katika Mahakama ya Hakimu Mkazi Kisutu, Dar es Salaam akikabiliwa na kesi ya uhujumu uchumi yenye mashitaka 31 yakiwemo ya kuisababishia Mamlaka ya Usimamizi wa Bandari Tanzania TPA, hasara ya zaidi ya Sh bilioni 5.1.Ndulu alifikishwa mahakamani hapo jana na kuunganishwa na washitakiwa wenzake watano ambao walisomewa mashitaka hayo wiki iliyopita.Washitakiwa ambao walishasomewa mashitaka hayo ni Mhasibu wa TPA, Valentine Sangawe 40, Karani Leticia Massaro 33 na Christina Temu 37 wakati wafanyakazi wa CRDB ni Eva Vincent 33 na Lenfrida Magawa 31.Akimsomea mashitaka hayo, Wakili wa Serikali Mwandamizi, Wankyo alidai mbele ya Hakimu Mkazi Mkuu, Huruma Shaidi kuwa kati ya Julai 2014 hadi Aprili 2015, Ndulu akiwa na wenzake waliiba, kutakatisha na kuisababishia TPA hasara ya Sh 5,119,839,758.28.Ilidaiwa kati ya Oktoba mwaka 2014 hadi Novemba mosi mwaka huo, katika bandari kavu ya TRH jijini Dar es Salaam, aliiba Sh 39,992,243 mali ya TPA.Pia mshitakiwa huyo anadaiwa kuiba Dola za Marekani 17,993.26 mali ya mamlaka hiyo.Katika mashitaka mengine, mshitakiwa Ndulu anadaiwa kati ya Oktoba 30 hadi Novemba Mosi mwaka 2014, alighushi hati ya malipo yenye thamani ya Sh 39,992,143 kwa manufaa ya Kampuni ya Smart Clearing Forwarding, akionesha ni halali na imetolewa katika mfumo wa malipo wa TPA wakati akijua si kweli.Baada ya kusomewa mashitaka hayo, mshitakiwa huyo hakutakiwa kujibu lolote kwa kuwa mahakama hiyo haina mamlaka ya kusikiliza kesi hiyo.  <topic>: kitaifa 